Verdoemende bewyse in Malema-saak gelewerJulius Malema (Foto: Twitter) Verdoemende getuienis is Donderdag in die Oos-Londense streekhof teen Julius Malema, leier van die EFF, en sy medebeskuldigde, Adriaan Snyman, gelewer. Die saak hou verband met die vuurwapenverwante aanklagte waarop Malema en Snyman sedert 2018 tereg staan. ŉ Ballistiese deskundige het in die hof aangevoer dat hy die patroondoppie wat op die toneel gevind is, positief met die geweer wat deur Malema se lyfwag vir ballistiese toetse ingegee is, kan verbind. Die deskundige het voorts gesê dit wil voorkom of daar met dele van die vuurwapen gepeuter is – moontlik in ŉ poging om dit moeiliker te maak om die patroondoppie aan die geweer te koppel. Ernst Roets, hoof van beleid en aksie by AfriForum, sê Malema se strategie is duidelik om alles te ontken. Boonop het sy weergawe verskeie kere verander. Eers is daar gesê die vuurwapen het loskruitpatrone (blanks) afgevuur en later is aangevoer dat ŉ speelgoedgeweer gebruik is. “Indien hulle die patroondoppies met die geweer wat die lyfwag ingegee het, kan verbind, word hulle hele verweer uit die water geskiet.” Malema en Adriaan Snyman staan tereg op verskeie aanklagte wat verband hou met Malema se beweerde afvuur van ŉ vuurwapen by die EFF se vyfjaarfeesviering in Mdantsane in 2018. AfriForum het destyds die klagtes ingedien nadat Snyman die vuurwapen glo vir Malema aangegee het voordat dit afgevuur is. Snyman is na bewering die eienaar van ŉ private veiligheidsmaatskappy wat tydens die voorval dienste aan die EFF gelewer het. Die saak gaan Vrydag voort.